Document ID: 32004R0037

Nariadenie Komisie (ES) č. 37/2004
z 9. januára 2004
ktorým sa mení a dopĺňa nariadenie Rady (ES) č. 747/2001 pokiaľ ide o colné kvóty spoločenstva pre určité poľnohospodárske výrobky s pôvodom v Maroku
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 747/2001 z 9. apríla 2001, ktorým sa ustanovuje správa colných kvót a referenčných množstiev spoločenstva pre výrobky spĺňajúce požiadavky pre preferencie na základe dohôd s určitými krajinami Stredomoria a ktorým sa rušia nariadenia (ES) č. 1981/94 a (ES) č. 934/95 [1] a najmä na jeho článok 5 ods. 1 písm. b),
keďže:
(1) dohoda vo forme výmeny listov bola uzatvorená 22. decembra 2003 medzi Európskym spoločenstvom a Marockým kráľovstvom, týka sa recipročných liberalizačných opatrení a náhradenia protokolov 1 a 3 k asociačnej dohode ES - Maroko; táto nová dohoda sa uplatňuje od 1. januára 2004, s výnimkou článkov 2, 4 a 5 nového poľnohospodárskeho protokolu 1, ďalej len "nový protokol 1", týkajúcich sa dojednaní uplatniteľných na dovoz poľnohospodárskych výrobkov s pôvodom v Maroku do spoločenstva; pokiaľ ide o zľavy stanovené pre paradajky, tieto články sa uplatňujú od 1. októbra 2003;
(2) nový protokol 1 stanovuje nové colné výhody a zmeny existujúcich výhod stanovené v prílohe II k nariadeniu (ES) č. 747/2001, z ktorých niektoré spadajú do colných kvót spoločenstva a do referenčných množstiev;
(3) nový protokol 1 stanovuje pre určité poľnohospodárske výrobky, na ktoré sa vzťahujú existujúce tarifné koncesie v rámci referenčných množstiev, oslobodenie od ciel v rámci colných kvót alebo oslobodenie od ciel na neobmedzené objemy;
(4) na účely implementácie tarifných koncesií uvedených v novom protokole 1 je nevyhnutné zmeniť a doplniť nariadenie (ES) č. 747/2001;
(5) na účely výpočtu colných kvót pre prvý rok uplatňovania je potrebné upozorniť, že s výnimkou paradajok uvedených pod kódom KN 07020000, kde kvótové obdobie začína pred dátumom nadobudnutia platnosti novej dohody, objemy colnej kvóty sa musia znížiť úmerne k tej časti obdobia, ktorá už uplynula pred týmto dátumom;
(6) s cieľom uľahčiť spravovanie určitých existujúcich colných kvót uvedených v nariadení (ES) č. 747/2001, množstvá dovážané v rámci týchto kvót sa musia brať do úvahy pri pripisovaní do colných kvót otvorených v súlade s nariadením (ES) č. 747/2001, v znení tohto nariadenia;
(7) nová dohoda stanovuje, že colné kvóty pre čerstvé alebo chladené paradajky sa musia uplatňovať od 1. októbra 2003; množstvá, ktoré boli prepustené v spoločenstve do voľného obehu po 1. októbri 2003 s uplatnením výhod existujúcich colných kvót pre čerstvé alebo chladené paradajky na základe nariadenia (ES) č. 747/2001, musia byť z tohto dôvodu zohľadnené pri pripisovaní do colných kvót otvorených v súlade s nariadením (ES) č. 747/2001, v znení tohto nariadenia;
(8) podľa protokolu 1, objem dodatočnej colnej kvóty pre čerstvé a chladené paradajky uplatniteľný od 1. novembra do 31. mája musí každoročne závisieť od celkového objemu s pôvodom v Maroku prepustených v spoločenstve do voľného obehu za predchádzajúce obdobie od 1. októbra do 31. mája; následne Komisia musí každoročne pred 1. novembrom preskúmať objemy prepustené do voľného obehu za predchádzajúce obdobie od 1. októbra do 31. mája a musí prijať opatrenia na vykonanie akejkoľvek potrebnej úpravy objemu dodatočnej colnej kvóty;
(9) v súlade s novým protokolom 1 sa musí stanoviť pre colné kvóty čerstvých alebo chladených paradajok, že počas každej dovoznej sezóny od 1. októbra do 31. mája sa nespotrebované množstvá mesačných colných kvót môžu previesť k dvom konkrétnym dátumom do dodatočnej colnej kvóty uplatniteľnej pre danú dovoznú sezónu;
(10) v súlade s novým protokolom 1 sa objemy colných kvót pre určité výrobky musia zvýšiť od 1. januára 2004 do 1. januára 2007 na základe štyroch ročných a rovnakých čiastok, pričom každá bude zodpovedať 3 % z týchto objemov;
(11) nakoľko ustanovenia uvedené v tomto nariadení sa musia uplatňovať od dátumu uplatňovania novej dohody, je vhodné, aby toto nariadenie nadobudlo účinnosť čo možno najskôr;
(12) opatrenia stanovené v tomto nariadení sú v súlade so stanoviskom Výboru pre Colný kódex,
PRIJALA TOTO NARIADENIE:
Článok 1
Nariadenie (ES) č. 747/2001 sa mení a dopĺňa takto:
1. Vkladá sa nasledujúci
článok 3a
:
"Článok 3a
Zvláštne ustanovenia pre colné kvóty paradajok s pôvodom v Maroku
Pre paradajky kódu KN 07020000 prepustené do voľného obehu v období od 1. októbra do 31. mája (ďalej len "dovozná sezóna") čerpania mesačných colných kvót uplatniteľných podľa objednávky č. 09.1104 od 1. októbra do 31. decembra a od 1. januára do 31. marca sa ukončia každý rok 15. januára a na druhý pracovný deň Komisie nasledujúci po 1. apríli. Služby Komisie stanovia nevyužitý zostatok každej z týchto colných kvót a dajú ho k dispozícii v rámci dodatočnej colnej kvóty uplatniteľnej pre danú dovoznú sezónu k dispozícii pod číslom objednávky 09.1112.
Počnúc dátumami ukončenia mesačných colných kvót, akékoľvek retroaktívne čerpania z uzatvorených mesačných colných kvót a akékoľvek následné vrátenia nespotrebovaných objemov do akejkoľvek ukončenej mesačnej colnej kvóty sa budú realizovať do dodatočnej colnej kvóty uplatniteľnej pre danú dovoznú sezónu."
2. Príloha II sa nahrádza textom uvedeným v prílohe k tomuto nariadeniu.
Článok 2
1. Pre obdobie kvóty ešte stále otvorené od 1. januára 2004, množstvá ktoré boli na základe nariadenia (ES) č. 747/2001 prepustené v spoločenstve do voľného obehu v rámci colných kvót s poradovými číslami 09.1115, 09.1122, 19.1130, 19.1133, 09.1135, 09.1136 a 09.1137, budú zohľadnené pri pripisovaní do príslušných colných kvót uvedených v prílohe II k nariadeniu (ES) č. 747/2001, v znení tohto nariadenia.
2. Množstvá paradajok kódu KN 07020000, ktoré boli na základe nariadenia (ES) č. 747/2001 prepustené v spoločenstve do voľného obehu od 1. októbra 2003 v rámci colných kvót s poradovými číslami 09.1116, 09.1189 a 09.1190, budú zohľadnené pri pripisovaní do colných kvót otvorených pre tieto výrobky od tohto dátumu v súlade s prílohou II k nariadeniu (ES) č. 747/20001, v znení tohto nariadenia.
Článok 3
Toto nariadenie nadobúda účinnosť v deň jeho uverejnenia v Úradnom vestníku Európskej únie.
Bude sa uplatňovať od 1. januára 2004, s výnimkou colných kvót uvedených v treťom a štvrtom odseku.
Colné kvóty pod poradovým číslom 09.1104 pre paradajky kódu KN 07020000 sa budú uplatňovať od 1. októbra 2003.
Colné kvóty pod poradovým číslom 09.1112 pre paradajky kódu KN 07020000 sa budú uplatňovať od 1. novembra 2003.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 9. januára 2004

Labels: 3
18
6